Flemming Møller Mortensen (S), 2008-01-11:
Det er Socialdemokraternes helt klare holdning, at det her lovforslag er ét element med hensyn til at eliminere et problem, og Socialdemokraterne synes, at vi til hver en tid skal stræbe efter at sikre den bedst mulige forskning og dermed en underbygning af den lovgivning, vi har i Danmark.
Om det på et senere tidspunkt måtte give resultater, som gør, at loven her skal gennem en revision, vil jeg ikke udelukke.
Men vi er naturligvis medspillere i forhold til alle mulige forslag for at løse det aktuelle problem med uro i forbindelse med sportsaktiviteter.
Vi har her at gøre med et lovforslag, som signalerer en ny og anden tid, også i Danmark.
For 15 år siden var det et varemærke for landet at sende sympatiske, stille og rolige sportsfans, de såkaldte roligans, ud af landet for her at heppe på danske sportsudøveres præstationer - en adfærd, som i mange andre lande da var sjælden, grundet tiltagende vold i forbindelse med idrætsarrangementer.
Nu fremsættes der her et forslag om, hvordan vi inden for landets grænser værner mod vold i forbindelse med lignende arrangementer.
Det er et forslag, som vi i Socialdemokratiet finder nødvendigt og derfor støtter.
Det gør vi, fordi sport og idræt tager afsæt i meget positive værdier som det at have det rart og sjovt i en stemning omkring det at konkurrere, opnåelse af velvære, selvværd og selvtillid samt styrkelsen af det sociale liv gennem fællesskaber.
Usikkerhed og utryghed må ikke ødelægge og overskygge glæden ved idræt.
I Socialdemokraternes idrætspolitiske udspil, »Danmark i topform«, har vi tydeligt udtrykt holdningen til vold, hærværk og hooliganisme i forbindelse med afvikling af eksempelvis fodboldkampe.
Vi vil bekæmpe disse tendenser, hvor der er dukket en understrøm af vold op for voldens egen skyld.
F.eks. bruger mindre grupper boldspillet som et træfpunkt for større eller mindre organiserede slagsmål.
Det koster ikke bare deltagerne blå øjne og løse tænder, det er også en alvorlig trussel mod de øvrige tilskuere, mod idrætsklubbernes kontrollanter samt modspillere og dommere.
Det fremsatte forslag er et middel mod disse tendenser.
Lovforslaget har været igennem en høring og er efterfølgende tilrettet, og fra socialdemokratisk side er vi meget tilfredse med tilretningerne på tre afgørende felter.
Det er for det første, at loven nu også omfatter kampe i 1. og 2. division, for det andet, at personer, som skal varetage hooliganregisteret, uddannes, og for det tredje, at påbuddet om karantæne kan ankes.
Man må gå ud fra, at ministeren også er villig til at finde det fornødne personale og de dermed forbundne merudgifter, som det uvægerligt vil medføre, og det vil også give en øget arbejdsbyrde for politiet.
Idrættens organisationer inklusive fanklubberne har alle udtrykt en positiv indstilling til forslaget, hvilket er yderst vigtigt, for at loven i praksis bliver en succes.
Skulle der trods retsinstansernes medvirken opstå tvivl om den generelle retssikkerhed frem mod lovforslagets endelige vedtagelse, vil vi meget omhyggeligt vurdere forholdene, for vi ønsker at bevare størst mulig retssikkerhed, samtidig med at vi får sat en stopper for fodboldvolden.
Vi vil også under udvalgsbehandlingen nøje se på, hvilke erfaringer andre lande har med tilsvarende lovgivning; navnlig den engelske ordning synes at være meget stram, men de har jo altså også problemer med hooliganisme af helt andre dimensioner, end vi har her.
Vi ønsker i sidste ende, at enhver idrætsbegivenhed kan afvikles uden politiets deltagelse.
Vi vil også sende en appel til ministeren om at sikre en løbende evaluering af og orientering om loven.
Jeg vil hermed erklære, at vi i Socialdemokratiet er enige i lovens hovedsigte, nemlig at få fodboldvolden bragt ned og tilskuernes sikkerhed bragt op.
Sluttelig vil jeg gerne anmode ministeren om også at kigge på et målrettet arbejde i forbindelse med en fælles EU-indsats mod disse uromagere, som Socialdemokraterne i Europa-Parlamentet allerede ved flere tidligere lejligheder har gjort opmærksom på.